Kapenaars kan hier kla oor polisie se gedrag | Netwerk24
Deur Maygene de Wee 02 April 2020 06:16
Deidre Foster, woordvoerder in die kantoor van die ombudsman, sê dit het via sosiale media en ander kanale onder hul aandag gekom dat die polisie en ander wetstoepassers, insluitende die weermag, hardhandig is, kras taal gebruik en op ander onaanvaarbare wyses teenoor lede van die publiek optree.
Foster sê dat pres. Cyril Ramaphosa met die aankondiging van die 21 dae van inperking gesê het dat die veiligheidsmagte binne die wet moet optree en dat mense nie leed aangedoen mag word nie.
Ter illustrasie. Foto: Lulama Zenzile
"Inwoners word daarom aangemoedig om van ons aanlyn portaal gebruik te maak om enige klagtes oor die polisie en metropolisie se gedrag in te dien."
Hy sê dat die ombudsman se kantoor die afgelope paar dae baie klagtes oor polisiegeweld van die publiek ontvang het, maar dat dit na die polisieondersoekdirektoraat (Opod) verwys is.
"Ingevolge ons mandaat moet Opod hierdie klagtes ondersoek," sê Foster.
Klagtes kan aanlyn by www.westerncape.gov.za/police-ombudsman ingedien word, of kan per e-pos na ombudsman@wcpo.gov.za gestuur word.
Klagtes kan ook na Opod na die e-pos-adres complaints@ipid.gov.za gestuur word.
Lede van die publiek kan ook Opod se webtuiste, www.ipid.gov.za, vir meer inligting besoek.
Klagtes oor weermaglede se gedrag kan na die militêre ombudsman by intake@milombud.org gestuur word, of deur 080 726 6283 te bel.